Tisza Kálmán, akkori magyar miniszterelök jóvoltából 200 család telepedett le erre a vidékre, eresztett gyökeret és alapozta meg a jövő generációt. Az idők múlásával változott a falu összetétele, éltek itt németek is, de a politikai nyomások ellen szökve a bosnyákok is megtelepedtek a vidéken. Ennek ellenére az egymás segítése, a baráti viszony ápolása és a tolerancia mindig is jellemezte a falut.
A kis magyar közösség 2001-ben kapott olyan lehetőséget, hogy önszerveződéssel művelődési egyesületet alakítson és a hagyományápolásban, a jövő generációk nevelésében részt vegyen. A Petőfi Sándor Művelődési Egyesületben irodalmi, zenei, néptánc, kézimunka- szakosztály tevékenykedik és a 15 év alatt számos kimagasló rendezvénnyel, vendéglátással és vendégszerepléssel bizonyságot tettek a megmaradásról. Az első vezetőség 10 évvel ezelőtt, a számos rendezvény mellett, álmodta meg a Sulisztár énekes-zenés vetélkedőt, amely egy tehetség-kutató rendezvénynek volt elképzelve. Ugyanis a vidéken az idősebb gyerekek és fiatalok megmérettethetik magukat, de az általános iskolásoknak ez az egyetlen alkalmuk, ahol zenei tehetésgüket színpadra vihetik. A községhez tartozó általános iskolák magyar ajkú diákjai szívesen vállalták a kihívást és jelentkeztek a rendezvényre. A kiírásoknak eleget tettek, mert kizárólag magyar nyelven lehet énekelni. Az első sikerélmény után az egyesület vezetősége újraszervezte a Sulisztárt, és most 10 év távlatában bátran dicsekedthetnek, hogy több, mint 400 magyar ajkú általános iskolás gyermek lépett színpadra a rendezvényen. A jubileum alkalmából a magyarországi testvértelepülésről, Baksról si érkeznek vendégek, fellépők, énekelni szerető és tudó gyerekek, akik továbbviszik a falu és az itt élő magyarság összefogó erejének hírnevét. A megmérettetést november 12-én, szombaton, délután 16 órai kezdettel tartják a tiszakálmánfalvi Petőfi Sándor Művelődési Egyesület székházában.